
MBI VLEFSHMËRINË E LICENCËS SË SUBJEKTIT “TV 11” SHPK, LICENCUAR PËR OPERATORIN TELEVIZIV PRIVAT KABLLOR “TV K8”

Këshilli Kombëtar i Radios dhe Televizionit, i përbërë nga:
Endira Bushati 			kryetare
Alban Karapici 			zv/kryetar
Sami Neza 			anëtar
Zylyftar Bregu 			anëtar
Suela Musta 			anëtare
Gent Ibrahimi 			anëtar
Pasi mori në shqyrtim çështjen me:
OBJEKT: Mbi vlefshmërinë e licencës së subjektit “TV 11” sh.p.k., licencuar për operatorin televiziv privat kabllor “TV K8”.
BAZA LIGJORE: Neni 7 pika 21, neni 34, pika 4/a dhe neni 124 të ligjit nr.8410, datë 30.9.1998 “Për radion dhe televizionin publik e privat në Republikën e Shqipërisë”, të ndryshuar,

VËREN SE:

Me vendimin nr.827, datë 24.4.2009, KKRT-ja ka licencuar shoqërinë “TV 11” sh.p.k., për televizionin privat kabllor “TV K8”, duke autorizuar të funksionojë si operator televiziv privat kabllor në fushën e transmetimeve televizive kabllore për një periudhë prej 6 vjetësh, me zonë licencimi bashkitë Sarandë dhe Vlorë, si dhe komunat Golem, Farkë dhe Kashar, me nr.065/RTV kabllor licence. Licenca ka hyrë në fuqi në datën 4.6.2009, pasi në këtë datë është botuar në Fletoren Zyrtare, vendimi nr.827, datë 24.4.2009 i KKRT-së.
Me shkresën nr.6/2 prot., datë 6.4.2011, subjekti “TV 11” sh.p.k., ka depozituar pranë KKRT-së kërkesën për heqjen dorë nga licenca nr.065/RTV kabllor për transmetime televizive kabllore, për arsyet si më poshtë vijon:
“... Megjithëse licenca me nr.065/RTV kabllor ka hyrë në fuqi në datën 4.6.2009, operatori televiziv privat kabllor TV K8 nuk ka dalë asnjëherë në transmetim në gjithë periudhën kohore prej afërsisht dy vjetësh nga momenti i licencimit. Arsyet e mosdaljes në transmetim kanë qenë objektive. Nga ana jonë nuk u arrit të sigurohej penetrimi në zonat e licencimit për shkak të mungesës së kërkesës për këtë shërbim. Gjatë fazës së parë dhe të dytë nuk u sigurua numri i abonentëve të parashikuar, pasi në zonën ku ne jemi licencuar ka operatorë të tjerë kabllorë, të cilët mbulojnë pothuajse të gjithë zonën e transmetimit...”.
Në mbështetje të ligjit nr.8410, datë 30.9.1998 “Për radion dhe televizionin publik e privat në Republikën e Shqipërisë”, të ndryshuar, neni 34, pika 4/a “Këshilli Kombëtar i Radios dhe Televizionit ka të drejtë të heqë licencën e transmetimit kur ... nuk ka filluar transmetim pas hyrjes në fuqi të vendimit për dhënie licence për një periudhë kohe 270 ditë në transmetimet e televizionit lokal”.
Të drejtat dhe detyrimet për televizionin privat kabllor janë të njëjta me ato që parashikohen për televizionin privat vendor (lokal). Konkretisht, neni 124 i ligjit përcakton se “Procedura dhe kërkesat e tjera të nevojshme për marrjen e licencës, si dhe të drejtat e detyrimet e subjekteve janë të njëjta me ato që parashikohen për licencat e transmetimeve radiotelevizive në efir të përshkruara në kreun IV të këtij ligji”.
Nga ana tjetër rezulton se, subjekti televiziv privat kabllor “TV K8” ka detyrime financiare të pashlyera ndaj KKRT-së dhe rezulton të jetë debitor. Konkretisht, totali i detyrimit financiar i subjektit është në shumën 2.216.670 lekë, nga të cilat 800.000 lekë pagesë për licencë për periudhën (vit licencimi) 2009-2010 dhe 1.416.670 lekë pagesë për licencë për periudhën (vit licencimi) 2010-2011.
PËR KËTO ARSYE,

Këshilli Kombëtar i Radios dhe Televizionit, në bazë të nenit 7 pika 21, nenit 34, pika 4/a dhe nenit 124 të ligjit nr.8410, datë 30.9.1998 “Për radion dhe televizionin publik e privat në Republikën e Shqipërisë”, të ndryshuar,

VENDOSI:

1. T’i heqë licencën subjektit “TV 11” sh.p.k., për operatorin televiziv privat kabllor “TV K8”.
2. Licenca me nr.065/RTV kabllor e subjektit “TV 11” sh.p.k., për operatorin televiziv privat kabllor “TV K8”, bëhet e pavlefshme.
3. Kundër këtij vendimi mund të bëhet ankim brenda një muaji në gjykatë në përputhje me Kodin e Procedurës Civile, kreu “Gjykimi i mosmarrëveshjeve administrative”.
4. Ngarkohet administrata e KKRT-së për zbatimin e këtij vendimi.
Ky vendim hyn në fuqi pas botimit në Fletoren Zyrtare.

KRYETARE
Endira Bushati
